《游东坡书院次方金湖韵》
明代·汤建衡

坡老英豪挥八极，阳羡荒祠藓痕碧。买田旧事已茫然，橘颂犹存诗咫尺。

文章万卷稀世珍，乌台遗案羞空陈。颍川归来世事已，江山我辈还登临。

章惇舒亶何足数，父子声华炤千古。子由兄弟世缘深，芳草池塘感春雨。

先生一去五百秋，碧水丹山麋鹿游。松杉岁岁巢水鹤，樵童牧竖歌荒丘。

古砌苍苔余鸟迹，浮世光阴真一息。风流倜傥不可寻，犹是遗文存断石。

于今笔阵海潮平，二难四美难俱并。谁云后世绝知己，君侯具眼开双晴。

木落高秋寻老屋，正值山中红友熟。杀牲烹黍奠生刍，冠盖森森礼仪肃。

屈指春秋几变更，樽前之酒身后名。人间富贵亦何有，不如千秋万岁彝鼎长留铭。

作者简介：汤建衡，明常州府宜兴人，字平仲。初名鄞，字以山。嘉靖十年举人。三十九年至四十一年间官江西新城知县。时福建哗变之兵攻入赣境，建衡多方守御，新城得全。后以与上官不合，弃官归。未几卒。